–Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, (…) in zlasti člena 44 Uredbe,

–Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti člena 106a Pogodbe,

OBRAZLOŽITVENI MEMORANDUM

1.Uvod

Predlog spremembe proračuna (PSP) št. 2/2019 je namenjen zagotovitvi dodatnih 100 milijonov EUR v odobritvah za prevzem obveznosti za programa Obzorje 2020 in Erasmus+, kakor sta odločila Evropski parlament in Svet v okviru dogovora o proračunu za leto 2019. Okrepitve odobritev plačil se ne predlagajo.

2.Okrepitev programov Obzorje 2020 in Erasmus+

2.1 Ozadje

Evropski parlament in Svet sta se v svojem končnem dogovoru o proračunu za leto 2019 strinjala, da „bosta v spremembi proračuna v letu 2019 predvidela 100 milijonov EUR za okrepitev programov Obzorje 2020 in Erasmus+“. Komisijo sta pozvala, naj „ to spremembo proračuna, ki ne bo vsebovala nobenih drugih elementov, predstavi[...], kakor hitro bo spomladi 2019 končana tehnična prilagoditev večletnega finančnega okvira za leto 2020, vključno z izračunom skupne razlike do zgornje meje za obveznosti.“

Komisija zdaj, ko je tehnična prilagoditev sprejeta, predlaga spremembo proračuna za leto 2019, da se upošteva zgoraj navedeni dogovor.

2.2 Okrepitev programa Obzorje 2020

Obzorje 2020, vodilni program za podporo raziskav in inovacij, si je postavil ambiciozen cilj, kar zadeva njegov prispevek k podnebnemu cilju proračuna EU. Medtem ko so se odhodki za podnebne spremembe v primerjavi s 7. okvirnim programom za financiranje raziskav 2007–2013 (7. OP) znatno povečali, bi bilo treba okrepiti posebne ukrepe, da se doseže cilj 35 % celotnega proračuna programa Obzorje 2020, namenjenega raziskovalnim dejavnostim, povezanim s podnebjem. Zato se predlaga, da se za dejavnosti in projekte na tem področju dodeli dodatnih 80 milijonov EUR, natančneje za raziskave, povezane s prometom, in prihodnje nastajajoče tehnologije v okviru pilotnega projekta Evropskega sveta za inovacije:

-Komisija predlaga, da se proračunski postavki 08 02 03 04 — Razvoj evropskega prometnega sistema, ki učinkovito izrablja vire, je okolju prijazen, varen in nemoteč, v okviru programa Obzorje 2020 dodeli dodatnih 34,6 milijona EUR za okrepitev ukrepov za leto 2019 proti podnebnim spremembam, zlasti za baterije, zelena vozila in okolju prijaznejše letalstvo.

-Komisija predlaga, da se proračunski postavki 08 02 01 02 — Krepitev raziskav na področju prihodnjih in nastajajočih tehnologij v okviru programa Obzorje 2020 dodeli dodatnih 45,4 milijona EUR, da se poveča znesek za temi „prodorna proizvodnja električne energije brez emisij za popolno razogljičenje“ ter „tehnologije, povezane z energijo in podnebnimi spremembami“. Ukrep bo podprl predvsem večdisciplinarno raziskovanje novih usmeritev za čisto, kompaktno in poceni proizvodnjo električne energije, namenjeno za samostojne, mobilne ali prenosne uporabe v specifičnih razmerah. V njegovem okviru bodo izbrani projekti, ki utrjujejo pot popolnoma novim tehnologijam popolnega razogljičenja, s katerimi bo mogoče omejiti vpliv energetskega sektorja na podnebne spremembe.

2.3 Okrepitev programa Erasmus+

Program Erasmus+ je program EU, ki podpira izobraževanje, usposabljanje, mlade in šport v Evropi. Program bo več kot 4 milijonom Evropejcev ponudil priložnosti za študij, usposabljanje in pridobivanje izkušenj v tujini v obdobju 2014–2020.

Komisija predlaga, da se proračunski postavki 15 02 01 01 — Spodbujanje odličnosti in sodelovanja na področju evropskega izobraževanja in usposabljanja ter njun pomen za trg dela v okviru programa Erasmus+ dodeli dodatnih 20 milijonov EUR. Ta dodelitev bi okrepila podporo EU pri financiranju osrednjih dejavnosti mobilnosti programa, zlasti na področju visokošolskega izobraževanja ter poklicnega izobraževanja in usposabljanja, pa tudi podporo EU pri financiranju centrov poklicne odličnosti. Prav tako bo okrepila Evropske univerze, nedavni ukrep, oblikovan v okviru evropskega izobraževalnega prostora do leta 2025.

2.4 Financiranje

Ker v okviru zgornje meje za obveznosti podrazdelka 1a Konkurenčnost za rast in delovna mesta v splošnem proračunu za leto 2019 ni razlike do zgornje meje, se bo okrepitev v odobritvah za prevzem obveznosti za programa Obzorje 2020 in Erasmus+ financirala iz skupne razlike v okviru obveznosti.

Komisija meni, da v tej fazi ni treba povečati odobritev plačil za ta dva programa v proračunu za leto 2019.





3.Zbirna razpredelnica po razdelkih večletnega finančnega okvira